CELEX: 32015D0237
Language: da
Date: 2015-02-12 00:00:00
Title: Kommissionens gennemførelsesafgørelse (EU) 2015/237 af 12. februar 2015 om ændring af gennemførelsesafgørelse 2014/237/EU om foranstaltninger til at forhindre indslæbning i og spredning inden for Unionen af skadegørere for så vidt angår visse frugter og grøntsager med oprindelse i Indien (meddelt under nummer C(2015) 662)

14.2.2015   
            
            
               DA
            
            
               Den Europæiske Unions Tidende
            
            
               L 39/21
            
         KOMMISSIONENS GENNEMFØRELSESAFGØRELSE (EU) 2015/237
   af 12. februar 2015
   om ændring af gennemførelsesafgørelse 2014/237/EU om foranstaltninger til at forhindre indslæbning i og spredning inden for Unionen af skadegørere for så vidt angår visse frugter og grøntsager med oprindelse i Indien
   
      
         (meddelt under nummer C(2015) 662)
      
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 16, stk. 3, tredje punktum, og
   ud fra følgende betragtninger:
   
               (1)
            
            
               På baggrund af mangler, der blev konstateret under kontroller udført af Kommissionen i Indien i 2010 og 2013, og det høje antal tilbageholdelser af skadegørere på visse planter og planteprodukter af indisk oprindelse på det pågældende tidspunkt, blev det ved Kommissionens gennemførelsesafgørelse 2014/237/EU (2) forbudt at importere de fem varer, som hyppigst blev tilbageholdt på grund af tilstedeværelsen af skadegørere, herunder andre planter end frø af Mangifera L.
            
         
               (2)
            
            
               Den kontrol, Kommissionen gennemførte i Indien fra den 2. til den 12. september 2014, viste, at der var sket en betydelig forbedring af det plantesundhedsmæssige eksportcertificeringssystem i landet.
            
         
               (3)
            
            
               Indien har desuden forsikret, at der er iværksat relevante tekniske foranstaltninger for at sikre, at eksporterede planter af Mangifera L., undtagen frø, med oprindelse i Indien, er frie for skadegørere.
            
         
               (4)
            
            
               Det blev i den forbindelse konkluderet, at risikoen for indslæbning af skadegørere i Unionen ved import af planter af Mangifera L., undtagen frø, kan reduceres til et acceptabelt niveau, hvis disse relevante foranstaltninger bliver truffet.
            
         
               (5)
            
            
               Gennemførelsesafgørelse 2014/237/EU bør derfor ændres i overensstemmelse hermed for at tillade indførsel til Unionens område af planter af Mangifera L., undtagen frø, fra Indien.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Gennemførelsesafgørelse 2014/237/EU ændres således:
   
               1)
            
            
               Artikel 1 affattes således:
               »Artikel 1
               Det forbydes at indføre planter af Colocasia Schott, undtagen frø og rødder, og planter af Momordica L., Solanum melongena L. og Trichosanthes L., undtagen frø, med oprindelse i Indien, til Unionen.«
            
         
               2)
            
            
               Som artikel 1a indsættes:
               »Artikel 1a
               Indførsel til Unionens område af planter af Mangifera L., undtagen frø, med oprindelse i Indien, tillades kun, hvis de ledsages af et plantesundhedscertifikat som omhandlet i artikel 13, stk. 1, litra ii), første afsnit, i direktiv 2000/29/EF, med en beskrivelse med overskriften »Supplerende erklæring« af de foranstaltninger, der er truffet for undgå skadegørere.«
            
         Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 12. februar 2015.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 169 af 10.7.2000, s. 1.
   
      (2)  Kommissionens gennemførelsesafgørelse 2014/237/EU af 24. april 2014 om foranstaltninger til at forhindre indslæbning i og spredning inden for Unionen af skadegørere for så vidt angår visse frugter og grøntsager med oprindelse i Indien (EUT L 125 af 26.4.2014, s. 93).